Papersnake/gushiwen huggingface dataset:
青玉案 感旧
陈枋（清代）

窥帘映柱都无计，算只有、更衣起。眉语博山烟雾里。

惨红衵服，娇黄妆靥，再见伤憔悴。

几年辛苦萧郎味。扑朔惊心小猧子。月黑花阴门半闭。

回头似梦，他生未卜，已赚今生泪。
林都官种花
刘攽（宋代）

休迹异从告，退居乃靡禄。劳心不治人，寓兴此嘉木。

客来启荆扉，侧砌纷众绿。名存洛阳品，秀出海南族。

理会意必欢，谁能伤局促。时当载酒过，三径成幽熟。
送坚甫同年
文同（宋代）

春风吹雪满西窗，此夜无人对酒缸。
若到杭州见苏子，为言常梦过松江。
游龙门分题十五首·宿广化寺
欧阳修（宋代）

横槎渡深涧，坡露采香薇。樵歌杂梵响，共向松林归。
日落寒山惨，浮云随客衣。
乌石村（即林希刘故居）
黄滔（唐代）

往日江村今物华，一回登览一悲嗟。故人殁后城头月，

新鸟啼来垄上花。卖剑钱销知绝俗，闻蝉诗苦即思家。

谢公古郡青山在，三尺孤坟扑海沙。
采莲曲
吕本中（宋代）

芳时并采曾莲舟，一段相思水缓流。憎杀回风无意绪，解侬锦缆转船头。
偈颂一百零四首
释绍昙（宋代）

未有清规，人能弘道。
才涉典章，翻成机巧。
华屋春风锦绣围，草庐不见人高卧。
哑，刻粪为香，
是谁之过。
扈跸临廱归自中书堂呈苏相国一百韵
邝露（明代）

象载翔交泰，龙文飞应乾。荧光河九润，佳晕日初璇。

有焕深衢河，无为御讲筵。升闻铜马帝，寅亮玉堂贤。

揆日乘黄屋，仪天构采椽。虞风开阜愠，汤泽布炎燀。

黑水通南海，黄麾扫北寘。王章驱左服，天乐降柔牷。

受箓逢玄女，披图待偓佺。乌流玉屋瑞，鸟下讲堂鳣。

压纽星虹绕，垂裳礼乐虔。三苗衔戚羽，七萃引楼船。

推毂青萍吼，挥戈赤日朘。瓯珠栖月蚌，蜡玉拂郊蝝。

神箓生山岳，瑶光注海堧。穗城天鸐降，丹徼夏鹏骞。

瑞相侔岩石，祯符汇大川。掞天胸次阔，定命指纹连。

鼎足垂金鉴，台阶应宝躔。蝌书镌史籀，骏骨礼方歅。

兰省翻经富，蓬壶象帝先。金鱼衔不借，玉燕梦初圜。

窗琐宫云映，扉香岛雾阗。铜仙披鹤禁，桂女释麋纯。

红药翻瑶砌，榑桑视锦砖。词头勤斧藻，国手让蹄筌。

绿字庖牺浣，青藜太乙燃。代工宸翰丽，启沃秘书诠。

晓入班升棘，宵归烛赐莲。声华扬北斗，师表藉南诠。

赤道量衡设，玄英水鉴研。琏瑚宗二代，桃李化三千。

云汉章逾倬，微垣望益坚。玄珠探罔象，蠹柬悟轮扁。

王气藏珠斗，华风变女媊。金瓯亲黻冕，琼筮叶筳篿。

熊像图椒寝，鸾缄出桂榜。三山齐捧日，五岭独擎天。

纳麓风雷壮，承明日月便。真儒才命世，贵相业无前。

负扆题书谨，临轩绝席专。苑花卿月迥，温树相风妍。

驯雉巢鸱吻，鸣驺副鹤軿。对扬资庙算，奉引亚宫钿。

少海陪先路，勾陈卫曲旃。起居新蹇蹇，书记旧翩翩。

六曲遵周约，三章陋汉骈。明良琴瑟御，谟烈鼎彝联。

敬胜丹书册，艰知七月篇。玺书欣拜手，衮服尽随肩。

辟路通寒素，摅诚格上玄。元龟自昆命，雕虎敢分权。

玉帛齐天会，金华戬帝编。九畴陈雨霁，五石炼云烟。

作柱狂澜砥，回枯湛露偏。岁裁金币职，月损水衡钱。

玉券三灵寿，瓛圭九锡遄。衣冠瞻万国，牙爪复三边。

白羽麾神策，阴符允罕幵。隼边降肃慎，雕外没先零。

仙仗鸳鸾集，嵩呼凤鸟传。江山恢禹迹，天地入尧年。

搏石夔居舜，和羹说在殷。庆云囷叆叇，籞气暖延绵。

斟酌天浆满，招摇斗柄旋。平台题玉貌，石河教璚仙。

槐柳依行马，簪裾绕附蝉。散骑伻凤节，侍史热龙涎。

虹玉腰为带，泥金手作笺。阁甍交彩殿，沟水切朱弦。

礼数人间绝，荣名天保全。霞尊致醽醁，云堵奏韶渊。

河马呈签轴，山龙备紞綖。佩琚双珩白，朝服四门鲜。

吁俊尊三能，神奸铸九埏。旆常铭法驾，金石振宫县。

吐握逢公旦，飘零许仲宣。赏音山水遇，感义发肤捐。

花授江郎笔，庭分谢朓毡。皇坟耽藻绘，骚赋窃丹铅。

击筑游燕赵，吹箫过市廛。自甘鳀壑卧，谁恋凤池牵。

帝河惭雕篆，天书愧锦鞯。修蛾曾市妒，弱羽怯空弦。

鸣雁愁供客，操豚笑祝田。畏途心屡折，泣路眼频穿。

璧刖终投楚，金兼未筑燕。家徒四壁立，国步九丘邅。

木石疲精卫，枋榆嚇腐鸢。失时悲市骏，饮恨化啼鹃。

蹈海秦军却，忧天杞客悛。茱萸嘲鷇食，乔木滞莺迁。

土偶行何适，匏瓜击独怜。曳裾趋建礼，珥笔奉甘泉。

金铉方持鼎，瑜衡念在璿。弹冠谢容饰，跃冶负陶甄。

兰露朝承饮，荷风晚自搴。有台欣乐只，控地绝攀缘。

西掖芳时晏，东皇岁序愆。丝纶虽五色，何自答埃涓。
落花怨十首
刘克庄（宋代）

滕叔死千载，犹存蛱蝶图。
狂风一夕起，尽化作青芜。
送崔三往密州觐省
王维（唐代）

南陌去悠悠，东郊不少留。同怀扇枕恋，独念倚门愁。

路绕天山雪，家临海树秋。鲁连功未报，且莫蹈沧洲。
伯恭侄家书所见
丘葵（宋代）

百舌在墙东，其子在墙西。
纵有反哺日，那得如哺儿。
点绛唇·屈指家山
廖行之（宋代）

屈指家山，匆匆又数今朝过。客情那可。愁似天来大。烟雨濛濛，细浥轻尘堕。君知麽。却成甚个。春暮犹江左。
上扬州钱帅
沈继祖（明代）

名世半千推硕德，淮南第一是扬州。
一尘不动边民乐，知有威扬慑虏酋。
人谓儒生将略疏，世人无未识真儒。
天下武夫俱夺气，钱公赤手缚于菟。
丰水有芑岂不仕，论者以为数世仁。
寿皇所以遗嗣圣，如此真材有几人。
夷虏久知唐李揆，近闻松漠搞毡车。
虏在目中余事耳，不烦遥度扫穹庐。
天津桥上骑驴客，儒者知兵似晋公。
五大在边非所称，谋谟合在庙堂中。
春风十里杨花路，天下花中独有琼。
樽俎折冲多胜赏，一时纸贵有诗扬。
淮南好客词人盛，风雅而来大小山。
旧客尚余枚叟在，秋风零落鬓毛班。
联名雁塔终呈再，讨贼螺川又几年。
范叔一寒今若此，绨袍或有故人怜。
少陵去阆依严郑，彭泽还家太守贤。
北道主人天下士，何须羞涩问囊钱。
万事消磨独有诗，人言此派在江西。
所期诵句百僚上，佳士由来经品题。
咏檐前竹
沈约（南北朝）

萌开箨已垂，结叶始成枝。
繁荫上蓊茸，促节下离离。
风动露滴沥，月照影参差。
得生君户牖，不愿夹华池。
读谢章奏疏赋朝阳吟
高斯得（宋代）

岷峨秃如赭，江汉浊如泔。
云何只隔夜，泼黛挼青蓝。
得非气沆砀，祝融困西戡。
秋风抗手谢，天公吾敢贪。
此邦旧崛奇，神气虎眈眈。
山为万仞高，水作千尽涵。
尔来遽一变，风景殊不堪。
月堕鸡不晨，露警鹤犹鼾。
长毕绶若若，修缗府潭潭。
坐令死瓦色，空蒙亘西南。
划闻卷阿奏，翠凤鸣孤岚。
尹氏谁敢指，家父独纵谈。
三十六峰下，有此奇伟男。
戛摩参井焰，划磢山川惭。
予方感嫠纬，耳此距跃三。
作歌为贾勇，罪我如饴甘。
恋绣衾 寿内子
陈著（宋代）

梅窗归坐几岁寒。老生涯、寂寞自便。最喜得、双双健，与粗茶、淡自结缘。

眉前把酒深深劝，这时光、惟有靠天。看许大、痴儿女，且随宜、笑到百年。
龙游吴宰因劝农过寓居 其二
范浚（宋代）

夙驾勤民力劝耕，肯停车轨访柴荆。谁言羁旅知交态，君似春风不世情。
成都送严十五之江东
戎昱（唐代）

江东万里外，别后几凄凄。峡路花应发，津亭柳正齐。

酒倾迟日暮，川阔远天低。心系征帆上，随君到剡溪。
送玄阳山人归吴
宗臣（明代）

高枫摇落蓟门游，把酒青天夜倒流。世路百年孤凤曲，霜华十月满貂裘。

去燕宁为黄金尽，过赵谁能白璧留。君到故园春草暮，姑苏麋鹿正堪愁。
进盘车岭七十里，访灵哲大师
李寄（明代）

言入深山去，先占秦望云。晴看峰不帽，热验草如焚。

问路停行客，探溪乱水纹。赖兹茶笋市，荒谷有人群。
解蹀躞
方千里（宋代）

院宇无人晴昼，静看帘波舞。自怜春晚，漂流尚羁旅。那况泪湿征衣，恨添客鬓，终日子规声苦。

动离绪。谩徘徊愁步。何时再相遇。旧欢如昨，匆匆楚台雨。别后南北天涯，梦魂犹记关山，屡随书去。
同王梦得夜坐
张镃（宋代）

何处起香云，清谈我与君。
雨来临水坐，鱼跃隔窗闻。
金陵杂兴二百首
苏泂（宋代）

高资冢上五楼穹，先祖曾经相哲宗。
乱后伤心馀石马，小孙来补万株松。
点绛唇 春晚，和陆素窗姊韵
尤澹仙（清代）

昼静帘垂，落花满地莺无语。乱愁如许。不共春归去。

伫望天涯，愁带云连树。人何处。相思难诉。分付风前絮。
春夜别友人二首·其二
陈子昂（唐代）

紫塞白云断，青春明月初。
对此芳樽夜，离忧怅有馀。
清冷花露满，滴沥檐宇虚。
怀君欲何赠，愿上大臣书。
过南豅有怀成季之亡 其二
韩淲（宋代）

纷纷人物古犹今，夭寿衰荣共此生。秋冷南豅半沟水，翛然唯见二难兄。
送陈内机弃官还
刘宰（宋代）

一官已判归休，五斗何须外求。
达已莫询田父，折腰免见督邮。
身寄红莲绿幕，梦餐翠柏丹霞。
归去聊寻旧隐，功名盍付渠家。
凭李睦州访徐凝山人（凝即睦州之民也）
白居易（唐代）

郡守轻诗客，乡人薄钓翁。解怜徐处士，唯有李郎中。
古路樵归
鲁能（明代）

羊肠远接白云乡，归路行歌傍晚凉。薪担寒挑林外月，芒鞋香带草头霜。

依稀酒幔摇村店，缥缈钟声度上方。圣主只今求隐逸，刍荛应见入尧章。
送曾伯长
谢逸（宋代）

曾侯江南英，文章有家法。坚壁仁义涂，势若太山压。

跫然过我语，如热得清箑。为言行赴官，扁舟泛苕霅。

炙手公卿门，眼底端不乏。吾人倘闻道，执圭同荷锸。

谓予言不信，捧盘与君歃。
杂咏下 容膝斋
洪适（宋代）

寸地有别天，斗牖无长物。吾身容易安，此膝不可屈。
玉山李道会颜则求着福庆观记以黄谷二十六咏见示用韵以寄 其二
郑真（明代）

山势飞来似玉龙，曈昽海日上孤峰。不须万丈云梯接，阊阖天门近九重。
游三洞金盆诸峰绝句二十首 其八
叶颙（元代）

青山如佳人，白云如游龙。佳人节不移，游龙去无踪。
四月五日早晴二首 其一
周紫芝（宋代）

老病犹朝朔，华颠尚著冠。马头收雨去，湖面拍堤寒。

鸟作乡关语，花如梦寐看。晚来还倚杖，看日下栏干。
日永
朱淑真（宋代）

雨过横塘蛙吹闹，日融芳圃蜜脾香。一痕心事难消遣，双鹊飞鸣过短墙。
少年行
侯怀风（清代）

章台蹀躞紫骅骝，绣毂雕鞍翡翠裘。歌舞不知银箭急，日高酣卧在青楼。
野园
薛能（唐代）

野园无鼓又无旗，鞍马传杯用柳枝。

娇养翠娥无怕惧，插人头上任风吹。
入临川境马上作
陆游（宋代）

投老縻身簿领间，却因马上得偷闲。兼旬敢恨常为客，一饭何曾不对山。

铜镜无情欺白发，霜风有力散酡颜。今宵要看浮桥月，尽放征騑晚入关。
归田 其四
刘曾璇（清代）

嵇康懒寄书，澹台不由径。岂曰夸孤高，迂疏本成性。

得闲且课孙，自觉心神定。囊橐留一钱，图书余半乘。

依然是故吾，犹有松菊兴。
题四兰
释绍昙（宋代）

深藏岩谷里，初不要人知。
苦是午难掩，春风得意吹。
和罗倅竹园唱和之什
赵善括（宋代）

平生抱迂疏，举世无两个。
每为饥所驱，奔走不可奈。
尝闻伯夷风，粗尔方顽懦。
初试岩邑宰，再作侯藩佐。
一麾来江湖，不容暖席坐。
流行遇坎止，留落寓江左。
轲毁遭臧仓，孔厄类阳货。
从来宦情薄，况已心力情。
二儿可应门，肯堂复肯播。
东湖五亩宅，喜赋归来些。
林亭足遐观，竹斋宜醉卧。
自谓景物幽，绝唱无人和。
朅来憩水滨，光渌静无涴。
一见罗夫子，道眼俱看破。
始知蠛蠓飞，未识天壤大。
万竿旌旗林，五车牛马驮。
羡君如籍咸，愧我非白驾。
续貂慙斐然，君恕毋督过。
湖州歌九十八首 其六十
汪元量（宋代）

锦帆百幅碍斜阳，遥望陵州里许长。
车马争驰迎把盏，走来船上看花娘。
送张振古二首 其二
杨方（魏晋）

张公不是病参军，晚出犹将一事君。耿介只今无伴处，秋光诗好与谁闻。
西窗睡起
陆游（宋代）

老便寂寂厌纷纷，借得禅房卧看云。
夜宴怕逢觥录事，秋山佣伴猎将军。
余年敢望十寒暑，夙习正须三沐熏。
斜日满窗谁唤起，数声啼鸟隔溪闻。
酬乐天感秋凉见寄
刘禹锡（唐代）

庭晚初辨色，林秋微有声。槿衰犹强笑，莲迥却多情。

檐燕归心动，鞲鹰俊气生。闲人占闲景，酒熟且同倾。
妾薄命
白玉蟾（宋代）

妾居西北方，容貌亚冰雪。
妾长嗟无媒，孤影对明月。
头绾堕马髻，脚襯凌波袜。
钗梁溜金凤，舞带蒙锦缬。
颈瑳素玉圆，胸莹新酥滑。
翠靥中蛾眉，瑶花嚲鸦发。
腰袅柳丝轻，脸润桃花发。
出郊乘紫骝，蔽目举青繖。
不敢一回首，烟际暗愁结。
谁家白面郎，志气何飘扬。
使妾一过眼，吾肉燔如汤。
自惟父母严，折花回倚墙。
上元三绝
张耒（宋代）

清晨谒帝大明宫，拜赐归来夜过中。
一梦十年身老矣，山城风月作过从。
驻船月洲亭下闻似都宪将至暮雨有怀
程敏政（明代）

舣棹江亭待故人，阖闾城下雨如尘。鱼传尺素来三月，柳系离情管一春。

菜色可怜畿内地，萍踪难定客中身。半生忧乐当何似，篷底青灯坐及晨。
夜雨
张纲（宋代）

夜雨妨清梦，疏檐落细声。幽怀无客语，偶坐有琴横。

水阔柴荆迥，风高雁鹜惊。感时思报主，材薄愧平生。
句
白元礼（宋代）

剩甘饴作酒，最苦藙烹茶。
过惠阳花隐洲
王至甸（清代）

曲曲林亭澹澹春，水声花影四无邻。明年石上寻鸿爪，谁识玄都旧道人。
首尾吟 其三十一
邵雍（宋代）

尧夫非是爱吟诗，诗是尧夫半老时。肥遁虽无润屋物，劳谦却有克家儿。

筋骸幸且粗康健，谈笑不妨闲滑稽。六十二年无事客，尧夫非是爱吟诗。
烛影摇红 其三 归去曲
毛滂（宋代）

鬓绿飘萧，漫郎已是青云晚。古槐阴外小阑干，不负看山眼。

此意悠悠无限。有云山、知人醉懒。他年寻我，水边月底，一蓑烟短。
题胡长史所藏风晴雨嫩墨竹四首 其三
管讷（明代）

移得筼筜谷里栽，柴门萧爽晓慵开。林惭我向当年隐，径造人从此日来。

六月微凉生枕簟，半天空翠落亭台。公家池馆平安在，遥忆清阴遍绿苔。
再宿白岩院
强至（宋代）

寺在疏林积霭间，举头无处不苍山。
老松怪石莫知岁，幽鸟孤云相与闲。
衮衮红尘嗟宦路，时时飞梦绕禅关。
上方大士观空坐，应笑喧卑数往还。
同洵芳航海作
来季奴（清代）

浊浪翻天地，微躯付海风。恨他精卫鸟，衔石竟无功。
船窗新糊喜晴偶得一绝柬郑万里
程敏政（明代）

新纸船窗似雪篷，晚晴初上夕阳红。披图为客题诗句，稍类南山竹院中。
迁冈堂午坐
庞嵩（明代）

南方间气旋贞会，北阙英标动圣颜。双手已占擎日月，三元仍见重江山。

堂空篆袅人千古，榻静阴浓客半閒。共倚竹松赓唱罢，峰高天外水潺潺。
酬智叔见戏二首
陈师道（宋代）

百念皆空习尚存，稍修香火踏空门。
槌腰摩腹非春事，割爱投闲覆玉樽。
白发情多犹可染，骖鸾兴尽郤乘鲲。
上界纷纷足官府，也容河鼓过天孙。
桃源忆故人
张孝祥（宋代）

朔风弄月吹银霰。帘幕低垂三面。酒入玉肌香软。压得寒威敛。

檀槽乍捻么丝慢。弹得相思一半。不道有人肠断。犹作声声颤。
拟寒山寺 其九
释怀深（宋代）

何曾食万钱，颜子饮一瓢。贤者心念道，愚人志在庖。

贤愚趣不同，何啻云泥遥。豢养恐非福，可信如昭昭。
见湖心老僧暑夜发书因成口占
释绍昙（宋代）

八十山翁夜发书，援毫气蹙汗流珠。
自怜一把清闲骨，家火地镝炼得枯。
别元九后咏所怀
白居易（唐代）

零落桐叶雨，萧条槿花风。
悠悠早秋意，生此幽闲中。
况与故早别，中怀正无悰。
勿云不相送，心到青门东。
相知岂在多，但问同不同。
同心一早去，坐觉长安空。
秦淮
刘藻（宋代）

一道秦淮水，长桥觅旧踪。无边衰柳院，不尽夕阳钟。

人去三秋夜，客逢十月冬。空闻船上笛，欲访竟何从。
秦楼月
黎廷瑞（宋代）

红苞拆。巡檐一笑风情别。风情别。广平空道，心肠如铁。

灞桥更别狂吟客。短鞭破帽貂裘窄。貂裘窄。瘦驴卓耳，一鞍风雪。
吾郡之望罗彦方过听以予有诗癖古风特枉杰作之贶不可虚辱赋一篇谢之
曾丰（宋代）

声生于气诗之体，于气要穷所从起。事制于义诗之理，于义要穷所从止。

一元开辟三才矣，万世纲维十伦尔。我初传此无上宗，君今下我未到工。

胸中周召次毕公，笔端雅颂馀国风。不容阴阳作穷通，可与天地为始终。
九日吴山
顾禧（宋代）

第一峰头逢九日，振衣直上莫踌躇。
丹梯苔冷仙人迹，只树云深帝子居。
图画天然看不厌，啸歌自得意何如。
茱萸醉插游丝倦，雁影参差夕照余。
国材侄送林檎
王庭圭（宋代）

嫩红轻拂女儿脸，浅绿深堆玛瑙盘。草木若能成好字，来年早寄一枝看。
果州驿
陆游（宋代）

驿前官路堠累累，叹息何时送我归？池馆莺花春渐老，窗扉灯火夜相依。
孤鸾怯舞愁窥镜，老马贪行强受鞿。
到处风尘常扑面，岂惟京洛化人衣。
将赴高安出吉水报谒县官归涂宿五峰寺二首 其二
杨万里（宋代）

野寺重来记昨游，一弹指顷几经秋。五峰绝顶双松树，相识儿时到白头。
高阳台 秋夕有怀
吕采芝（清代）

雁彻层霄，蛩鸣断砌，乍寒慵自开帘。又是黄昏，窥人月影纤纤。

纱窗悄静谁为语，独徘徊、底事心怜。更何堪，蛛网飞灰，积满牙签。

天涯一路迷芳草，总深情欲寄，怎上鸾笺。小立栏杆，销魂暗惜流年。

秋风那管人憔悴，一声声、敲响重帘。最无端，愁是偷愁，泪是偷沾。
村居 其一
梁燧（明代）

烟舍溪南薜荔垣，云深樵径绕荒村。桥通花坞閒栽药，人着荷衣自灌园。

纤月夜窥萝幌静，午衙初放蜜蜂喧。市朝见说红尘满，谁向花时访荜门。
与夏侯绎张唐民游蜀冈大明寺
梅尧臣（宋代）

秋叶已多蠹，古原看更荒。
废城无马入，破冢有孤藏。
寒日稍清迥，寒山分漭苍。
田衣指白水，此下是雷塘。
题同年郭丞遯斋
舒邦佐（宋代）

清江子郭子，作斋以遯名。
傍人或不解，谓将抛尘缨。
著语竞挽住，轩翥九万程。
吾闻遯之象，山止而天行。
止如子綦木，行如亚夫兵。
养静以须动，渊嘿藏雷声。
乃识个中趣，非专隐遯情。
虽然遯六爻，四阳理分明。
虽有艮在内，二阴要研精。
尾厉苟不审，嘉肥何由亨。
艮斋谢夫子，江南老先生。
君斋虽名遯，三爻自艮萌。
南丰一瓣香，好请子细评。
再拜若有得，为语年弟兄。
苦热行
王禹偁（宋代）

六龙衔火烧寰宇，魏王冰井如汤煮。
松枝桂叶凝若痴，喘杀溪头啸风虎。
北溟熔却万丈冰，千斤冻鼠忙如蒸。
我闻胡土长飞雪，此时日晒地皮裂。
仙芝瑶草不敢茁，湘川竹焦琅玕折。
西郊云好雨不垂，堆青叠碧徒尔为。
答诗友徵近诗
曾由基（宋代）

寄傲西峰未肯东，论文旧约几时同。
不知杰句真何用，便有虚时岂疗穷。
珍重远书徵近作，疏芜故我欠新功。
每惭时辈多豪逸，点笔成章杯酒中。
石污尊
张镃（宋代）

万事醉如泥，昔贤有名言。
闭门五十载，真须石为樽。
小师清泰请赞
释大观（宋代）

瞥喜瞥嗔，没头没脑。
道泰时清，生风起草。
等閒相撞，黑漆竹篦劈面来。
无禅可谈，三寸舌头胡乱扫。
九九百百，自不知老。
称为临济儿孙，顽石何曾是宝。
题谷隐二首 其一
孙觌（宋代）

碧瘦峨千叠，清深涨一篙。红轻花似肉，绿细柳如缲。

句好无强对，神超有独遨。苇间青箬笠，彷佛见秦逃。
思上人休庵二首
孙觌（宋代）

置屋苍崖上，骑鲸碧海中。筑闲樵径雨，门掩钓船风。

蚁穴封千户，蜗庐斗两雄。区区真可笑，天地一尘中。
又七言
郑刚中（宋代）

古人书卷慢翻寻，齿发萧疏岁月侵。
万里家山孤枕梦，满城风雨五更心。
蒙茸软草涵空翠，寂历初花弄晓阴。
燕子未来寒意重，数峰圆瘦入云深。
古观潮图
杨维桢（元代）

八月十八睡龙死，海龟夜食罗刹水。须臾海壁龛赭门，地卷银龙薄于纸。

艮山移来天子宫，宫前一箭随西风。劫灰欲死蛇鬼穴，婆留朽铁犹争雄。

望海楼头誇景好，断鳌已走金银岛。天吴一夜海水移，马蹀沙田食沙草。

崖山楼船归不归，七岁呱呱啼轵道。
颂石头和尚草庵歌
释印肃（宋代）

只要教君长不昧，触目无边无对待。
行住坐卧是谁来，提却蔓菁觅菘菜。
秋日偕诸友人舟中望月得更字
戴亨（清代）

天光水色两澄清，孤月含秋傍艇生。逐浪千寻无定影，悬空中夜为谁明。

烟波不尽诗人意，云树偏多故国情。画角又吹黄叶落，可堪千里咏残更。
琴歌
李颀（唐代）

主人有酒欢今夕，请奏鸣琴广陵客。
月照城头乌半飞，霜凄万树风入衣。(万树 一作：万木)
铜炉华烛烛增辉，初弹渌水后楚妃。
一声已动物皆静，四座无言星欲稀。
清淮奉使千余里，敢告云山从此始。
游终南山杂咏 长啸洞
李騊（宋代）

西风壁立苍崖瘦，一水湍流怒浪翻。云外不须求紫府，祇应此景是桃源。
离郡五绝
刘克庄（宋代）

既收其印绶，犹送以车船。
回首柱下史，江边更可怜。
为马仲祯题一湾烟水
止庵法师（明代）

占得沙河水一湾，此身能与狎鸥闲。
桃花断岸无船到，杨柳衡门尽日关。
千里烟波归老眼，十年魂梦入乡山。
扁舟西塞山前路，流水肥鱼待尔还。
扇子诗
李石（宋代）

乱红乱紫满林塘，旋扫苔莓一迳香。
寒食年年新火令，落花何必恨风狂。
悼三叔明室张氏
凌云翰（元代）

结发为夫妇，齐眉若主宾。山同黄鹤隐，书逼彩鸾真。

兰树人皆羡，蘋蘩尔独亲。情伤坦臒者，临穴重沾巾。
杨柳枝六首 其四 通州道中作至元四年春
宋褧（元代）

金鞍晓拂枝头露，珠帽晴沾苑内尘。古来每见人悲树，如今却见树悲人。
主簿年家丈游敬亭
董天吉（宋代）

逆旅频争席，郊原一振衣。联镳寻胜去，高盖拂林飞。

访古江山是，怀人岁月非。禅林最安稳，栖鸟亦深依。
次韵韦深道见寄
周紫芝（宋代）

不见苏州五字诗，韦郎有句解人颐。长镵白柄林间事，折角乌巾世外姿。

失马未应无后福，亡羊政恐坐多岐。人生一笑真难事，白发逢君苦恨迟。
临江太守生日
李季可（宋代）

道路尽歌贤太守，祈颂万人同一口。
只应悯及黄衣儿，亦使衔环致君寿。
摸鱼儿 咏窝丝饧，次陈其年韵。
梁清标（清代）

囗囗囗、升平节物，坊肆繁华重理。大官珍珠流传久，饼饵当年曾嗜。

春宵市。空想像、梦华昔日残编底。今犹存此。看雪片冰丝，攒成螺髻，贵与蔗浆齿。

天疱馔，宫监厨娘能记。玉盘争叹佳制。诗中载得题酥处，旧说眉山苏子。

谁当似。似虞粣、侯鲭不数枫亭荔。筵间琐事。入乐府新题，词人绣口，偏觉摹来细。
證道歌 其二三八
释印肃（宋代）

深嗟幪懂顽皮靼，只道无人来剔拨。我今年少或龙钟，胡乱度生管广挞。
道州城北楼观李花
吕温（唐代）

夜疑关山月，晓似沙场雪。曾使西域来，幽情望超越。

将念浩无际，欲言忘所说。岂是花感人，自怜抱孤节。
寻僧二首
赵嘏（唐代）

台殿参差日堕尘，坞西归去一庵云。

寒泉何处夜深落，声隔半岩疏叶闻。

溪户无人谷鸟飞，石桥横木挂禅衣。

看云日暮倚松立，野水乱鸣僧未归。
送林别驾之南康
黄相（明代）

匡庐之山朝雨歇，万壑千岩敛晴色。芙蓉朵朵翠欲流，漠漠溪晴少行客。

白鹿古洞翳莓苔，紫阳教规遗墨迹。君今半刺此名区，山川文献两清绝。

忆从太学诵君文，落地珠玑江动色。吴门梦寐驰停云，燕台杯酒共明月。

明月高高还照人，一从离合几圆缺。那知此会不可常，仆夫在门又言别。

是时江云凝不飞，冻雨霏霏半成雪。玉树临风不可扳，琪花著草真堪折。

折赠难将一段情，强写新诗手欲裂。长材政理良不难，伫听佳声满城阙。

公暇匡庐载酒过，好景寄予壮心魄。
礼执客鄂城用和巨来韵见贻事牵未报汉阳舟次次韵寄答
黎志远（清代）

离群剧调饥，晤言暂濡沫。方快鄂城游，倏有潇湘别。

论文期摘瑕，求友惟攻阙。古风不可回，时颇笑迂阔。

长江撼坤浮，舲窗敝天豁。晚月升虚无，夕霞烂披列。

低昂渔子舟，参差渡人筏。顾我自夷犹，啸歌为谁发？

征夫出王城，九玩团团月。人事俄是非，宦途遽得失。

夙怀经世心，讵可违前辙。飞鸿向长沙，沙渚何当歇。

吾爱武昌山，迟君理布袜。载收玉与珉，慧珠照澄澈。
庆元庚申二月药局书满七月还涧上嘉泰元年秋入吴试罢冬暮得阙而归今五年矣 其一
韩淲（宋代）

归哉忽尔五年，江空鸥鹭翩翩。有诗多且漫与，有酒无过醉眠。
扬州晤童北砚因怀二树
宗圣垣（清代）

过客停桡访故知，欣然把手慰调饥。红桥一水沿城郭，白发三年怅别离。

梦草定应怀旧句，画梅毕竟爱连枝。闻君近作西堂约，花萼春风会有期。
送判院杨道夫
释宝昙（宋代）

君诗如周郎，年少新将兵。
阿瞒不及语，夜半火到明。
金屋小乔在，国色倾人城。
不见今十年，诗已如此成。
愈谈听愈好，俗间未能评。
石渠苦无诗，日者上意倾。
西南老臣去，不复闻姓名。
公今赋渝州，将与山月鸣。
亦须慰华发，过家濯尘缨。
我有一纸书，山林为子情。
黄金作人累，珍重烦寄声。
踏莎行（赠光严道人）
蔡伸（宋代）

玉质孤高，天姿明慧。了无一点尘凡气。白莲空殿锁幽芳，亭亭尘占秋光里。

一切见闻，不可思议。我今有分亲瞻礼。愿垂方便济众生，他时同赴龙华会。
芗林五十咏·文杏坞
杨万里（宋代）

道白非真白，言红不若红。
请君红白外，别眼看天工。
次韵 其一
韩淲（宋代）

指点苍茫句欲成，山中滋味水边情。须臾数点黄昏雨，更看弄云微月生。
同叔问逃暑蔡氏山林
程俱（宋代）

清渠脩竹静相临，乔木参天十亩阴。一片藕花香不断，不知门外日流金。
重过南塘吊徐一平先生
朱熹（宋代）

不到南塘久，重来二十年。山如龟背厚，地与马鞍连。

徐子旧书址，毛公新墓田。青松似相识，无语重凄然。
题义郴传神赞
李光（宋代）

平生疾恶不量力，指佞击奸期屏迹。流落南荒二十年，更无一点烟尘色。
珍林
张镃（宋代）

李枣栗银杏，橙梨柿木瓜。
杨梅与金橘，不让满园花。
绐北难
文天祥（宋代）

百计经营夜负舟，仓皇谁趣渡瓜洲。
若非绐虏成宵遁，哭死界河天地愁。
得书并简仔仲二侄 其二
彭汝砺（宋代）

远宦非予欲，浮生如此何。几时俱省定，终日念渐摩。

流水嗟蓬转，青云喜雁过。寄书盈万字，不似泪痕多。
偈颂二十五首
释道璨（宋代）

如来禅，祖师意。
儿啼子哭，鸡鸣犬吠。
是汝诸人，瞥地也未。
何生用韵见寄复答之兼示小何 其二
李彭（宋代）

水部有耳孙，湖海胸中浩。小陆复何人，相逢岁亦早。

并游苏黄门，我曹不容扫。梧桐生朝阳，要须闻鸣鸟。

云中遣冯唐，据鞍未渠老。
客信丰寄刘起潜
邓有功（宋代）

岭南咫尺莫如虔，和暖严寒别有天。
一夜诗魂清到骨，晓霜封却钓鱼船。
湘中纪行十首·秋云岭
刘长卿（唐代）

山色无定姿，如烟复如黛。
孤峰夕阳后，翠岭秋天外。
云起遥蔽亏，江回频向背。
不知今远近，到处犹相对。
挥扇
郭祥正（宋代）

四月长汀郭，晴多暑气浓。欲眠难藉草，选荫必依松。

绿水遥思濯，青云底处逢。西岩残照尽，挥扇待疏钟。
游江心寺
朱晞颜（宋代）

孤城掎鹿天南东，佳山隐隐江溶溶。白日穿漏浪花碧，一刹崒涌青莲宫。

侵门净洗尘万斛，襟带疑与银河通。帆樯潮汐聚凫雁，钟梵昏晓惊鱼龙。

参差楼观眩金碧，玲珑窗户浮青红。琅珰夜语山殿迥，缥幡昼落秋坛空。

飞涛怒捲高下雪，坏塔倒挂东西虹。幢幢僧宝珠出海，寥寥天乐香飘风。

吟筇静探骤下石，弹射不到禽边松。我来荡底觅双雁，憩此一夕心神融。

祇疑海若盗坤轴，夜半踏转金鳌峰。孤亭徙倚意恍惚，乘飙欲堕长波中。

凭君为我绘禹迹，高堂虚廓烟霏重。
赵用拙招游白云洞迷路而返却寄
徐熥（明代）

古洞知何处，山僧路亦迷。行来千嶂外，犹隔数峰西。

径险猿难度，林深鸟自啼。渔郎真梦境，浪说武陵溪。
燕归梁 吴水部园亭观演燕子笺剧，时玉兰盛开
王士祯（清代）

海燕红襟语画梁。似惜韶光。红牙一曲舞山香。辛夷花，落银床。

良媒却借乌衣燕，曲江往事堪伤。人间何限郁金堂。

凭远恨，与衔将。
送薛判官之越
皇甫冉（唐代）

时难自多务，职小亦求贤。道路无辞远，云山并在前。

樟亭待潮处，已是越人烟。
答稚春送瘞鹤铭
林亦之（宋代）

烹鱼蒙尺牍，瘞鹤有残碑。
老去无他好，朝来惬所思。
幽怀增感激，妙处自倾欹。
喜剧还生叹，如今爱者谁。
解连环 姑苏怀古
奚㵄（宋代）

霁环新掠。正风回浪影，时摇城脚。叹天涯、春草无伦，似凝伫当时，柳颦花弱。

步锦珠沉，谩一眸、千年如昨。信龙楼凤阁，无奈都由，笑歌休却。

斜阳柳边自落。听幽禽两两，沙际停泊。道世间、多少闲愁，总输与扁舟，五湖游乐。

便买蓑衣，又生怕、鱼龙风恶。把从前、万事对酒，且休问著。
词变 瑞鹧鸪 其三十八 变木兰花令
丁澎（清代）

老却人间花梦残。枝高惜鸟倦知还。巧竹湘屏云弄影，小桃春帐玉生寒。

少年游泛芳樽绿，酣兴诗吟苦鬓斑。绕水溪青山里屋，道安长住不开关。
浪淘沙令 将去南阳作
葛胜仲（宋代）

步屧对东风。细探春工。百花堂下牡丹丛。莫恨使君来便去，不下鞓红。

雾眼一衰翁。无意芳秾。年来结习已成空。寄语国香雕槛里，好为人容。
第八僧问石霜颂
释义青（宋代）

三更月落两山明，古道程遥苔满生。金镇摇时无手犯，碧波心月兔常行。
宿归仁寺三首
张嵲（宋代）

下瞰十仞余，遥瞻几千里。
游客日暮时，乡心万端起。
和参谋李舜举 其一
李俊民（金朝）

平步青云感遇初，试看倾盖气何如。橘皮应笑陈人榜，隽永争何辩士书。

梦鹿果能谁得鹿，知鱼未必子非鱼。青山马上多诗句，北斗以南名不虚。
鼓楼济渡
黎邦瑊（明代）

磐石临溪岸，潆洄水千尺。时有问津人，风烟随所适。
画屏秋色 重九登姑苏城上作
徐釚（清代）

鹤市登高日。舒倦眼、万叠青山攒碧。天外归帆，天际归云，断桥人寂。

花草记吴宫、但野烧荒原堆积。且放却、登山屐。听城内哀笳，城边画角，无数通侯高第，建牙荣戟。

追昔。可胜悽恻。麋鹿散、苍茫无极。阖闾基址，淮张宫殿，顿成遣迹。

欹帽战西风，凭栏泪湿穷途客。短发萧丝槭槭。诸事总飘零，只有清秋过雁，凄断高楼颜色。
宿城外张氏庄早起入城三首 其三
杨万里（宋代）

眠云跂石十馀年，回首抛官一瞬间。送旧迎新也辛苦，一番辛苦两年闲。
送何生龚生归曲江
徐鹿卿（宋代）

肯为从师出岭来，三千子亦可人哉。文章要似风骚体，学问非为利禄媒。

泥迹尚留鸿爪在，云程已报鹗书催。仪刑只在乡关近，前有张余后有崔。
吉州寓舍
郑会（宋代）

处世例营营，好山长自青。
鹊毛秋净澍，鸽影夜竛竮。
无客谈时事，听人讲佛经。
虽然非所好，亦足尉飘零。
中秋前偶题
陈宓（宋代）

世事浮云频改换，月华千古只清新。
炎风暑气常侵客，纵有凄风亦可人。
望夫台
苏辙（宋代）

江上孤峰石为骨，望夫不来空独立。
去时江水拍山流，去后江移水成碛。
江移岸改安可知，独与高山化为石。
山高身在心不移，慰尔行人远行役。
黯淡滩
顾嗣立（清代）

瘦日摇晶光，险风吹沆瀣。舟行黯淡滩，顿觉宇宙隘。

轩然大波来，巍峨拥山砦。横从互舂撞，白浪喧百派。

初如战锋交，万马脱营寨。欻若刀枪陈，奔窜格斗败。

恨无据水飞，那得裂眦哙。仰恐天柱折，俯愁地轴坏。

伊余偶过此，杯水中一芥。惊雷震耳根，飞沫湿衣衩。

蜷局寄篷窗，吁嗟甚矣惫。半生历险艰，心绪恬不怪。

富贵实浮云，惟欠诗酒债。畏途渐坦夷，手足去蜂虿。

饱啖荔支鲜，南行聊一快。
排闷
洪朋（宋代）

冻雨涨中庭，微风沦止水。泛泛藕花飘，眇眇仙茅靡。
和酬李宣德二首 其二
吕南公（宋代）

临邛大邑少鸿生，初敬多辞马长卿。几许分财来涤器，不如收迹去躬耕。

生前遇主无高位，死后遗文有盛名。毕竟负他贤令意，被人传说是闲情。
古兴十六首 其六
沈辽（宋代）

古人喜功名，冒死立奇节。嗟我亦何弱，翰墨老蒙拙。

富贵难苟求，耻随世汨没。千年柏庭下，不负金光骨。
如梦令 佳人对镜
沈谦（清代）

曾共粉郎私语。独立从来自许。谁学远山青，两靥胭脂微注。

回顾。回顾。错把镜中人妒。
夙兴
陆游（宋代）

钟巳楼头动，灯犹帐外残。
霜浓愁枕冷，病起觉衣宽。
鹤怨凭谁解？鸥盟恐已寒。
君恩等天地，应许纳微官。
赵氏北楼
陆翱（唐代）

殷勤赵公子，良夜竟相留。朗月生东海，仙娥在北楼。

酒阑珠露滴，歌迥石城秋。本为愁人设，愁人到晓愁。
偶见子刘子私印曰蕺山长摩挲久之
全祖望（清代）

当年嚁嚁蕺山长，提唱三关曾几时。正学于今成绝学，经师未易况人师。

先生定叹薪将尽，后死惭称文在兹。手泽尚传私印旧，应同礼器镇山祠。
太庙至斋
洪咨夔（宋代）

风雨残春晚作晴，宝山深静勃鸠鸣。
云收翠戟龙文润，日透金铺兽面明。
蚕出火时桑正沃，秧抽颖处麦还成。
在开列圣孙谋远，流福人间酿太平。
问赵存礼分竹
阳枋（宋代）

南墙曾记极幽寻，午箪凉铺琐碎金。
小筑江干无限暑，西窗乞与半檐阴。
偈颂一百二十三首 其二十三
释祖钦（宋代）

一心三观，一句三玄。曾无彼此，休分教禅。回途复妙也，枯木岩前差路。

穷渊极流兮，海底红尘亘天。
望远村
皎然（唐代）

林杪不可分，水步遥难辨。一片山翠边，依稀见村远。
壬戍元旦同诸王宴乾清宫
弘历（清代）

韶律应三阳，元辰福履昌。展亲酬伯叔，明命凛穹苍。

凤琯春风入，龙墀化日长。献椒歌有庆，行苇乐无央。
酬刘谷立春日吏隐亭见寄
李郢（唐代）

孤亭遥带寺，静者独登临。楚霁江流慢，春归泽气阴。

野田青牧马，幽竹暖鸣禽。日日年光尽，何堪故国心。
拟古九首 其七
胡翰（明代）

日长自爱惜，夜长复凄恻。人生几何时，少壮已非昔。

凉风动万里，起念南与北。山川路杳杳，车马去不息。

燕赵高声名，荆扬壮材力。仲尼七十说，未遇身削迹。

为云不上天，焉能雨八极。
护国寺秋吟八首
白玉蟾（宋代）

香篆孤烟袅，灯龛寸火微。
梦和明月冷，心与白云飞。
题公美庭前芦
黄庶（宋代）

长安只说谁花好，君把青芦砌下栽。
鸣雁也知人好事，几时衔得入关来。
题沈知丞园
壶弢（宋代）

曲径芳塘百亩园，更无烦暑碍风烟。
留春庭院花如锦，迎月楼台柳舞绵。
邺架插书金屋底，秦筝度曲绿衣前。
主人宴罢归来晚，银烛高烧月午天。
和许伯诩访景山
陈师服（宋代）

仙溪七十里，半世始闻名。
一日见山面，千年怀友情。
古匏浮晋醁，清水照尘缨。
霜月亭亭白，连床话到明。
许节妇诗
王戬（宋代）

青青孤生竹，苦节贞以坚。幽崖闷阳景，气候惨不温。

眼中箨龙儿，宛宛抱厥孙。秋风瘁其枝，严霜殄其根。

根死心不死，血泪迸湘沅。凤皇逝莫留，寡鹄长悲辛。

百年会有尽，大义矢勿谖。有天讵须问，皎月当空悬。

想当归全日，欢笑迎重泉。谁为写楚词，清光照无垠。
落叶（一作孔绍安诗）
孔德绍（唐代）

早秋惊叶落，飘零似客心。翻飞未肯下，犹言惜故林。
次韵彦博游无为马溪并呈孙隆州
李流谦（宋代）

块处无人语合头，出门猝猝又还休。缚茅晚岁欣同社，并辔名峰得胜游。

松下一筇真可老，山中五月已如秋。未应斗粟全关念，更为先生几日留。
坟院新篁
卫宗武（宋代）

琅玕挺秀径尺盈，森森直上摩苍冥。
封培保护犹重器，岁余二十林方成。
绳绳孙子更杰出，远过鼻祖尤轮囷。
蔚然翠羽渐成葆，稚者碧玉初抽簪。
泥涂甫见露头角，意气已欲生风云。
繁枝会致凤栖止，修干能作龙飞腾。
我来其下避新暑，洒若涧壑涵层冰。
清高直亮异凡种，愿言世与山长青。
绿漪岂但为目玩，於焉观德知修身。
吾宗叡圣所宜法，如圭如璧扬休声。
幽州胡马客
张玉娘（宋代）

幽州胡马客，莲剑寒锋清。笑看华海静，怒振河山倾。

金鞍试风雪，千里一宵征。韔底揪羽箭，弯弓新月明。

仰天坠雕鹄，回首贯长鲸。慷慨激忠烈，许国一身轻。

愿系匈奴颈，狼烟夜不惊。
鹊桥仙
施晋（清代）

圆冰对罢，真珠卷却，纤手金猊初炷。柳芽刚吐一些些，正春在、樱桃开处。

催花风信，养云天气，雨色已浓如许。路长多分湿春衣。

又何苦，匆匆归去。
南歌子（和章潮洲二首）
刘子翬（宋代）

卜夜容三献，微欢极一时。风流太守未庞眉。放出笔头光焰、压金闺。

藻丽花骈蕊，清高雪亚枝。曼声恰与贯珠宜。听此直教拚得、醉翻卮。
送友人别 其二
何若瑶（清代）

何如不相见，相见又相离。桃柳秋多雨，攀条赠别时。

江亭风笛晚，小住益凄其。明镜朝来看，霜华上鬓丝。
送米与陈监元
释善珍（宋代）

鬓毛萧飒已成翁，奇怪胸中尽扫空。
尚要俗人传好事，岁残乞米送卢仝。
兰汀晚泊
赵湘（宋代）

孤舟愁晚泊，葭苇暂相邻。
旅雁初栖雨，江花偶向人。
强吟还自爱，忽语有谁亲。
倚棹烟将暝，秋风起白苹。
赠广淳破衣 其四
吴惟信（宋代）

悟彻心宗即是禅，老来风骨尚依然。自云林下浑无事，不到人间亦有年。

秋磬声清敲落月，晓瓶手冷汲寒泉。我来问道空归去，寂寞云山薄暮天。
肩吾生日三绝句
魏了翁（宋代）

世历嬴刘周典尽，经由孙沈古音休。
更嗟书法开元坏，不易肩吾字字求。
嘲醉者
宋伯仁（宋代）

李白日斟三百盏，醉时宁记脱朝靴。
一千八十万杯酒，百岁消磨未是多。
和择之赋霜月
张栻（宋代）

月华明洁好霜天，遥指层城几暮烟。
妙意此时谁与寄，美人湘水隔娟娟。
题刘君英石屏
舒岳祥（宋代）

天碑万古閟嶙峋，自我来追此日新。
旭日小村鸠唤妇，寒霜疏日雁来宾。
路长桥断谁家店，天远舟行何处人。
万顷黄芦秋色里，是中著我坐垂缗。
虞美人·楚腰蛴领团香玉
阎选（五代）

楚腰蛴领团香玉，鬓叠深深绿。月蛾星眼笑微嚬，柳妖桃艳不胜春，晚妆匀。
水纹簟映青纱帐，雾罩秋波上。一枝娇卧醉芙蓉，良宵不得与君同，恨忡忡。
留别朱愚谷 其三
鲍台（清代）

反辔期诘朝，骚歌何激烈。悠悠陌路间，与谁论金铁。

浮云西忽东，圆景盈复缺。知君倜傥人，饮冰忘内热。

玉树有芳阴，瑶琴无促节。愿言加餐饭，努力师前哲。
答任开叔郎中昆仲相访
邵雍（宋代）

竹影战棋罢，闲思安乐窝。
旷时称不见，联辔幸相过。
宠莫兼金比，褒逾华衮多。
从来有诗癖，使我遂成魔。
山光寺
刘敞（宋代）

隋家昔日歌舞地，荒草满庭烟雾深。犹有老松长百尺，悲风来动海潮音。
太康道中二首 其一
朱松（宋代）

得春榆柳遍平郊，犹见藏鸦影未交。动地风来一披拂，青黄浅浅抹林稍。
金台别意图
罗亨信（明代）

荆南山水清且幽，钟英毓秀多儒流。易君抱负更磊落，翩翩文采珊瑚钩。

髫年讲学郡庠里，旦夕孜孜究经史。去年折得蟾宫枝，烨烨才名动都鄙。

朅来鼓箧游辟雍，桥门观听何从容。纳交得友天下士，器业日广德愈充。

今春校艺南宫下，乙榜荣登倍声价。拜官典教出名藩，文星炳焕人争讶。

朋簪追饯驻金台，台畔离筵迤逦开。金杯错落玉壶倒，凤笙龙管声相催。

潞州昔是繁华地，俗厚民淳敦礼义。人物犹称豫让贤，山川独数壶关异。

嗟人所患在为师，能习旧闻新亦知。惟学不厌诲不倦，传道解惑何难为。

胡瑗昔教苏湖学，分经治事大振作。至今史传称楷模，赫赫声华俨犹昨。

勉旃此去继其踪，弘开绛帐临春风。济济青衿列讲下，辨疑析难咸畅通。

多君质美年方艾，志蕴经纶镇长在。暂将时雨化菁莪，廊庙需材应有待。
长命洲
马之纯（宋代）

如何长命作洲名，梁武当时此放生。
鹅鸭成群如市肆，鸡豚无放似屯营。
岂知半被狸奴食，宁免私为鹤户烹。
不杀自然能不放，却将实祸博虚声。
杂曲歌辞 古朗月行
李白（唐代）

小时不识月，呼作白玉盘。又疑瑶台镜，飞在白云端。

仙人垂两瑶，桂树作团团。白兔捣药成，问言与谁餐。

蟾蜍蚀圆影，大明夜已残。羿昔落九乌，天人清且安。

阴精此沦惑，去去不瑶观。忧来其如何，悽怆摧心肝。
题江村秋兴图为萧性存赋
刘崧（元代）

我昔棹船过横月，醉唱吴歌夜中发。鹅公岭头月东出，百尺清潭写毛发。

买鱼溪口烧荻烟，回首旧游今惘然。萧君此图自新制，风物何得犹当年。

两松童童立江浒，松下人家好楼宇。雁沈极浦秋水阔，僧入游峰晚钟度。

伊谁闭户事书史，白发满头心未已。岂知扬雄老执戟，万言不如一杯水。

幅巾美髯行者谁，潇洒似有岩壑姿。便思携酒共佐酌，更约入山寻紫芝。
雪后与群公过慈恩寺
岑参（唐代）

乘兴忽相招，僧房暮与朝。雪融双树湿，沙闇一灯烧。

竹外山低塔，藤间院隔桥。归家如欲懒，俗虑向来销。
采桑子·寒蝉欲报三秋候
冯延巳（五代）

寒蝉欲报三秋候，
寂静幽斋。
叶落闲阶，
月透帘栊远梦回。
昭阳落恨依前在，
休说当时。
玉笛才吹，
满袖猩猩血又垂。
游元龄登仕写予真求赞
周必大（宋代）

休夸岁岁花相似，莫叹年年貌不同。
闲伴长松与龟鹤，免将开落问东风。
送黎遂球公车北上 其一
谢长文（明代）

于遄于迈，于脂其车。青丝挈酒，执手路隅。春风荡荡，春水徐徐。

送子之行，引领踟蹰。
挽李待制浦五首 其五
赵鼎臣（宋代）

往昔陪尊俎，从容接话言。骨虽如鹤瘦，语尚作春温。

一梦人琴失，流年日月奔。空馀华屋处，愁绝向谁论。
祈雨二古迹
戴栩（宋代）

已出郊坰曙色微，田翁指点路分岐。
门前大白刘伶墓，壁上箜分炀帝祠。
五斗精神醒亦醉，二妃恩宠死相随。
何如一挽天河洗，却为君刊万古碑。
羁旅呈介甫
王令（宋代）

羁旅迫岁晚，班毛混满簪。
游无輠下马，坐乏囊中金。
尘涨风声浊，天昏雪气深。
幸闻清论数，竟日解悲吟。
书灯
刘鉴（宋代）

一点兰膏数寸心，小窗伴我夜沈沈。
暖分青焰藜烟细，喜动红沈花意深。
洞见苦心归典策，照残幽梦入寒衾。
他时富贵不相弃，移上长敬檠伴醉吟。
过高邮新开湖微雨有咏
杨基（明代）

残红晓落西陂岸，雨脚斜飞鸥鹭乱。
扁舟尽日画中行，荷叶荷鹭香不断。
船头老翁一尺须，斗量菱角兼卖鱼。
儿能鼓柁女荡楫，何用聪明多读书。
秋夜三首 其一
孙觌（宋代）

山寒蔼瞑姿，枫老带涨痕。兰摧桂亦折，往往归其根。

万籁各收桂，一气中自存。鼻斤无可斲，尻驾不复奔。

孤光照独夜，月落低金盆。
自桃川至辰州绝句四十有二 其三十一
赵蕃（宋代）

雨来山色暗成愁，雨后波光翠欲浮。山色水光元自好，宦情羁思苦悠悠。
钗头凤 收香鸟一名桐华凤。
李符（清代）

方山乌。红衿小。低飞忽坐钗头巧。佳人畔。窥炉篆。

葳蕤心字，被偷多半。幻。幻。幻。

帘拢梢。兰缸照。倒垂香翅烟重袅。褰罗幔。桐花唤。

琼篝锁烬，把雕笼换。惯。惯。惯。
送铦仲刚游金陵
郑元祐（元代）

铦衲来从日本东，说法亲曾授老龙。珠树摘花抽藻思，金膏潴水淬神锋。

玄机不发空中镝，信器应传雨里舂。暂玩一轮吴渚月，便依千尺定林松。

江光宛似玻瓈合，山色依然翠黛重。寒水但馀鸥泛泛，荒台无复凤雍雍。

霜凋锦树存孤柏，海涌青瑶见独峰。未识笑翁空比拟，城楼月上忽闻钟。
中泠馆诗
王世贞（明代）

天一之精，汇为天潢。播于人间，洵广且长。九曲曰河，九派曰江。

止水之潘，中泠最良。武昌王孙，凿井其城。濯彼心魄，导之清澄。

爰荫崇馆，爰饰嘉名。何必金山，始为中泠。惟此中泠，与阿耨水。

长安帝城，乃有二异。时无万回，且鲜太尉。沈冥其中，曷识真味。
郊庙歌辞。享太庙乐章。大定舞
李回（唐代）

受天明命，敷佑下土。化时以俭，卫文以武。

氛消夷夏，俗臻往古。亿万斯年，形于律吕。
腊月踯躅一枝独开
朱淑真（宋代）

园林经腊正彫残，独尔花开烂漫鲜。借问陇梅知幸否，得陪春卉共时妍。
咏史上·老子
陈普（宋代）

瓜葛非徒李世民，牵藤引蔓百千身。
周时柱下霜眉客，今作书符呪水人。
泪二首
杨亿（宋代）

锦字梭停掩夜机，白头吟苦怨新知。
谁闻陇水回肠后，更听巴猿拭袂时。
汉殿微凉金屋闭，魏宫清晓玉壶欹。
多情不待悲秋气，祇是伤春鬓已丝。

寒风易水已成悲，亡国何人见黍离。
枉是荆王疑美璞，更令杨子怨多歧。
胡笳暮应三挝鼓，楚舞春临百子池。
未抵索居愁翠被，圆荷清晓露淋漓。
过斜头遇雨
何乔新（明代）

肩舆薄暮过斜头，风雨萧萧送旅愁。太息人家生计尽，柴扉不掩野麋游。
唐铙歌鼓吹曲·河右平
柳宗元（唐代）

河右澶漫，顽为之魁。
王师如雷震，昆仑以颓。
上聋下聪，骜不可回。
助雠抗有德，惟人之灾。
乃溃乃奋，执缚归厥命。
万室蒙其仁，一夫则病。
濡以鸿泽，皇之圣。
威畏德怀，功以定。
顺之于理，物咸遂厥性。
悲平城诗
王肃（魏晋）

悲平城。驱马入云中。阴山常晦雪。荒松无罢风。
庆州回过盘岭宿义园
刘汲（宋代）

随马雨不急，催人日欲晡。山从林杪出，路到水边无。

拘缚嗟微宦，崎岖走畏途。村家应最乐，鸡酒夜相呼。
雪
裘万顷（宋代）

天花一夜泄春机，飞坠人间片片奇。
有色有光欺柳絮，无声无臭点梅枝。
纵横万舞风回处，表里双清月霁时。
此景惟诗可摹写，却怜老去不工诗。
偶书二首 其二
李之仪（宋代）

小山相对数椽地，乐与心期境自多。有酒未妨同客醉，无情到了任君魔。

采薇行歌亦劳矣，饮水曲肱还会么。只恐时来把不住，更看究竟事如何。
春日夏宝梁招饮醉后赋呈座中汪顾二君子
甘运源（清代）

日日春愁似海宽，倒衣趋我暂为欢。不辞小户拌蕉叶，漫倚雄心舞蔗竿。

京国楼台衔返照，东风花柳怯余寒。酒边痛饮应刘在，青眼于今一倍难。
竺上人六月闭关禅诵精进书此勉之 其一
王世贞（明代）

闻师初解夏，一钵与绳床。幡影白云静，钟声清昼长。

霞餐有禅悦，水观生微凉。请看降心后，依然花草香。
寿姜戎帅
庞一德（明代）

七尺魁梧报主身，丁年曾许靖边尘。数奇李广侯何暮，才美陈边食不贫。

射虎东吴传气概，刺船南国羡丰神。沧江白发聊为乐，恐有非熊起钓纶。
南窗擘黄柑独酌有感
陆游（宋代）

放翁潦倒鬓成丝，也把花前酒一卮。
何限人间堪恨事，黄柑丹荔不同时。
扫花
释古易（明代）

荣落皆如幻，何曾生寂寥。高香仍带露，红影不污潮。

水阁人烟迥，山庭鸟语骄。春光当自娱，明日又花朝。
首夏幽居
周密（宋代）

一枕薰风一架书，幽居景物尽堪娱。孤云依石自舒卷，小雨酿梅时有无。

粗识古今知得丧，细看草木验荣枯。诗边剩喜多生意，门外新塘长细蒲。
冬晓呈邻里
卢纶（唐代）

终夜寝衣冷，开门思曙光。空阶一丛叶，华室四邻霜。

望阙觉天迥，忆山愁路荒。途中一留滞，双鬓飒然苍。
寄赠献臣
刘敞（宋代）

龙兴幽泉中，溶云自潜飞。气还大渊下，灰籥先察微。

气应不必迩，至诚神与归。嗟予接休德，志合无纤讥。

譬诸死灰然，安事旦夕违。胡为久相越，书问月增稀。
秋风
宋伯仁（宋代）

秋风卷秋叶，秋思满秋天。
骨立山如削，声低雁欲眠。
客愁无暇日，农事喜丰年。
说著鲈莼事，归心满钓船。
书潘德久版壁
许及之（宋代）

故人有诗仍有屋，囷里无禾鼎无肉。可怜驱去傍人门，阶下苍苔孕寒玉。
鹧鸪天（丙寅元夕）
郭应祥（宋代）

动地欢声遍十龙。元宵真赏与民同。春归莲焰参差里，人在蓬壶快乐中。

乘皓月，逐和风。凉舆归去莫匆匆。班春休道无千炬，也有星球数点红。
金刚随机无尽颂 其一 无得无说分第七
释印肃（宋代）

菩提无定法，一体常周匝。个里了无言，圆成无缝塔。
寄赵昌父
赵师秀（宋代）

逃名逃未得，几载住章泉。
便使重承诏，多应不议边。
高风时所击，新集世方传。
忆就江楼别，雪晴江月圆。
招吴渔川重九登江亭以往天津谒李相不至 其二
曾广钧（清代）

道经真得方为得，妙不宜言且莫言。聊欲弦歌觅三径，早逃风莫闭双门。

旋天转地人如海，好武求仙梦不存。打叠閒缘归澹静，雷声半夜起天根。
熊耳山
杨揆（清代）

名山古熊耳，禹迹详记载。嶙峋势如蹲，嵩华屹相对。

众峰互回势，百里分向背。中见双崖披，半壁色纯黛。

车轮愁欲脱，马力行苦惫。摩空磴道盘，危步屐齿碍。

疏花坼林红，惊羽堕岩翠。下视浮濛流，出涧仅如带。

随山三百折，始与洛水汇。中原苦平衍，到此意殊快。

全秦收不得，奇沓落关外。长空卷层阴，绝壑忽昼晦。

飞云过太行，流影逼衣袂。因知二陵近，风雨如有待。

循途陟高冈，勇进非敢退。投足得山坳，漫告仆夫瘁。
诗僧常不轻以梅花句得名于时雪后踏月相过论
杨冠卿（宋代）

荒江落日孤鸿影，远趁幽人踏月来。
雪屋云林淡相对，月边依约有寒梅。
白绣球
曹凤仪（清代）

疑是飞来蝶作球，绿阴深处白云浮。枝头遍挂团圆月，掩映疏窗影自幽。
将发朝鲜留别东士大夫 其四
周家禄（清代）

熙宁雅乐㴑宫悬，铙吹从人索和篇。冬雪貂皮辽海市，春旂牛和汉阳田。

明农事业归留相，老论风流萃众贤。七子赋诗如见宠，东浙文教为君传。
题肤功雅奏图 其二
欧必元（明代）

蓟门东去路三千，汉相曾专细柳权。今领中枢严锁钥，无烦上柳拥楼船。

帝傍法曜能参座，关外降夷半实边。主圣正需良宰执，虏廷新是舞干年。
和汉老弟牛尾貍韵
虞俦（宋代）

堂馈流涎玉面貍，也知臭腐出神奇。
分无竹叶浮酥面，尚想梅花映雪肌。
渠幸腊前能漏网，人言春后亦非时。
吾侪口腹真馀事，莫倚雄豪浪赋诗。
逢永叔
刘敞（宋代）

绝域逢君水暂留，举杯相属问刀头。久持汉节旄空尽，独拜穹庐死可羞。

醉里岁华惊易老，愁边沟水怆分流。玉关生入知无恨，不愿张骞博望侯。
句
王随（宋代）

数里竹溪藏野色，一轩松雨战秋声。
泪
徐夤（唐代）

发事牵情不自由，偶然惆怅即难收。已闻抱玉沾衣湿，

见说迷难满目流。滴尽绮筵红烛暗，坠残妆阁晓花羞。

世间何处偏留得，万点分明湘水头。
敦煌八景咏 其三 危峰东峙
苏履吉（清代）

矗立三峰碧汉间，相看积雪接天山。朝暾初上高如掌，暮霭微凝翠若鬟。

是处排空还耸峙，几回凭眺欲跻攀。停车道左频翘首，云白无心出岫间。
玄元观栋桁记
佚名（唐代）

山水谁无言，元年有福重修。
滞客
郑獬（宋代）

五月不雨至六月，河流一尺清泥浑。
舟人系鼓挽舟去，牛头刺地挽不行。
我舟系岸已七日，疑与绿树同生根。
忽惊黑云涌西北，风号万窍秋涛奔。
截断两脚不到地，半夜霹雳空杀人。
须臾云破见星斗，老农叹息如衔冤。
高田已槁下田瘦，我为滞客何足言。
雨夕梦觉就枕戏效昌黎体近梦
王夫之（明代）

沈阴夕巳长，噩梦魂相挠。霜鬓失其真，童心来愈巧。

身轻月离云，心闲日出卯。斗草康乐须，撒米麻姑爪。

狂歌演末泥，舞袖试郭鲍。云冠莲叶捲，綵杖柳枝拗。

寻花鼻巳醒，溯风咽屡饱。攓菱忘水溅，拾豆就烓煼。

倏忽揽孤衾，凉飙袭双骹。故情虽不永，清欢幸巳稍。

笼鸡既争聒，被虱复群咬。梦醒夫何为，无妨恣狂狡。
送郑猷归福唐
曹勋（宋代）

君家有唐第一人，耕隐谷口同子真。
临安始终三十载，我亦挂冠君归闽。
重话向来倦游处，苍颜秃鬓皆如银。
喜君南归不可从，雁飞时寄天台春。
长信宫
张玉孃（元代）

珠箔疏流月，莺归定绣裳。
宫西灯火合，歌吹起昭阳。
紫柏山下留侯祠
钱载（清代）

祠屋近柴关，高峰西面环。犹传赤松子，相望定军山。

事业兴衰际，英雄气数间。洞门七十二，惟有泄云还。
水村即景
刘廷玑（清代）

睡去斜阳在露台，醒时明月满湖隈。清光忽向云中没，凉气初从水上来。

小艇飞声知笛近，间鸥结伴傍芦回。夜深渔火临流乱，箬笠风前酒一杯。
忆滇春
平显（明代）

颗金螺贝马蹄盐，万井高甍截画檐。比屋弦歌春皞皞，笼街灯画夜厌厌。

风花献媚熏青眼，雪絮飞香点紫髯。记得赋诗滇海上，砚池影蘸碧鸡尖。
夜兴
郭祥正（宋代）

日没草堂阴，收书复挂琴。闭门人迹绝，危坐客愁深。

星汉光铓动，湖山气象沈。嫦娥如借月，蚊蚋莫相侵。
秋望吟
邵雍（宋代）

草色连云色，山光接水光。
危楼一百尺，旅雁两三行。
句
李拱（宋代）

犬眠花影地，牛牧雨声坡。
赠吕公侍讲
徐积（宋代）

我敬吕公，以其德齿。敬之爱之，何时已已。美哉吕公，文在其中。

见乎外者，古人之风。维贤有德，神相其祉。何以祝公，勿药有喜。
洛中吟
王恽（元代）

万方文物洽尧雍，若论声明极洛中。地自水南连洛北，治从真庙到神宗。

总将六合清明气，散作三川礼让风。道统有传程邵在，勋名无比富文崇。

棚车载酒都人赏，名教传家习俗同。花木四时春不老，耕桑弥野岁长丰。

三千步障家虽侈，十二行窝乐最融。春酒泛香沽翠幕，夜花和露买筠笼。

小车高阁期真侣，魏紫姚黄擅化工。爱育总归君父圣，论思不出庙堂公。

荆舒变法无期月，社稷垂亡到一空。读罢适然清兴远，一帘花影晓光红。
北林
王谌（南北朝）

经行到北林，此地转惊心。
小市鱼暇贵，荒村竹树深。
帆樯侵柳影，罾屋占溪阴。
诗罢还飞去，沙鸥识苦吟。
送人下第归
朱庆馀（唐代）

独立身难达，新春与志违。异乡青草长，故国白头归。

岸阔湖波溢，程遥楚岫微。高秋期再会，此去莫忘机。
安成道中作六首 其三
刘弇（宋代）

波面掷鳞银作刀，波里陟釐纷暗□，清秋驶艑吴儿操。

会待长风十万里，跃入云海翻惊涛。
塞上闻笛
宋济（唐代）

胡儿吹笛戍楼间，楼上萧条海月闲。
借问梅花何处落，风吹一夜满关山。
喜稷将至复虑炎暑
杨士奇（明代）

衰年久别离，岂不怀欢聚。书缄初未收，传闻遽乃屡。

炎热三伏初，江湖六千路。注目暮及朝，关情喜兼惧。

椟蓍时自把，灯花亦频顾。露坐思徘徊，今夕知何处。

而况老者心，犹忆诸孙慕。
题梅花太极图十首 其六 得月齐开
黄镇成（元代）

幽芳一点无尘到，况是月明霜夜深。怪得阳春满天地，溪桥千树玉成林。
菩萨蛮
杜安世（宋代）

锦机织了相思字。天涯路远无由寄。寒雁只衔芦。何曾解寄书。

缄封和血泪。目断西江水。拟欲托双鱼。问君情有无。
题溪口广慈寺
元绛（宋代）

云外轩窗切斗牛，翛然三伏亦生秋。
青山屈曲无重数，俱束溪光款款流。
题边鲁生花木翎毛四首 其三
许及之（宋代）

小树生荆棘，棠梨结子幽。白头双野鸟，相对菊花愁。
衡岳铨德观作
王庭圭（宋代）

峰头乌帽翠云裘，三百年来无此流。馀论更容平子否，犹胜湛辈岘山游。
送袁大参之任海北
陈堂（明代）

匹马萧萧出海邦，轻裘缓带碧油幢。望悬合浦人千里，歌彻骊油笛一腔。

方岳诸侯谁是长，文章国士已无双。凭君保障消残垒，不必谈兵筑受降。
过江山作
陈藻（宋代）

叠叠青山相送迎，绕溪幽树万蜩呜。
我来场屋无声字，也在神仙洞里行。
柳闳展如子瞻甥也其才德甚美有意于学故以桃
黄庭坚（宋代）

霜威能折绵，风力欲冰酒。
勤子来访道，枵然我何有。
寝兴与时俱，由我屈伸肘。
饭羹自知味，如此是道不。
简徐季益二首 其一
赵蕃（宋代）

野寺钟鸣后，溪桥雨合时。杖藜能过我，酌酒更论诗。

意作匆匆别，仍愆得得期。近知疏问讯，不那费怀思。
孔复君架楼贮书疏池累石花药环列
叶适（宋代）

老夫一编未得妙，颇以书多为世笑。
旧友从余不复疑，楼藏万世犹嫌少。
书中之理甚周遍，可惜有眼何时见。
管荀褊陋空碍塞，周孔深微常运转。
楼东兼水更兼山，四时红翠交飞翻。
付与儿孙好门户，光芒应射斗牛间。
雪梅香　课梅味雪图
张祥河（清代）

怎岑寂，柴荆望望水云重。问生涯何许，年来一例疏慵。

但省携锄野桥外，尽教嚼蜡世途中。岁寒意，浪付瀛尘，吹散天公。

幽踪。想春晓，别后西湖，正是愁侬。澹到无言，色香触法偏工。

新赠谁传折枝句，浅斟那识煮茶风。相思恨，难蠲渴疾，空冷雕虫。
和祖择之学士袁州庆丰堂十咏 其七
陈诜（清代）

洗竹遥山出，流泉到曲池。可怜波万顷，黾勉对沦漪。
韩十八侍御见示岳阳楼别窦司直诗…自述故足成六十二韵
刘禹锡（唐代）

楚望何苍然，曾澜七百里。孤城寄远目，一写无穷已。

荡漾浮天盖，四环宣地理。积涨在三秋，混成非一水。

冬游见清浅，春望多洲沚.云锦远沙明，风烟青草靡。

火星忽南见，月硖方东迤。雪波西山来，隐若长城起。

独专朝宗路，驶悍不可止。支川让其威，蓄缩至南委。

熊武走蛮落，潇湘来奥鄙。炎蒸动泉源，积潦搜山趾。

归往无旦夕，包含通远迩。行当白露时，眇视秋光里。

曙色未昭晰，露华遥斐舋.浩尔神骨清，如观混元始。

北风忽震荡，惊浪迷津涘。怒激鼓铿訇，蹙成山岿硊.

鹍鹏疑变化，罔象何恢诡。嘘吸写楼台，腾骧露鬐尾。

景移群动息，波静繁音弭。明月出中央，青天绝纤滓。

素光淡无际，绿静平如砥。空影渡鹓鸿，秋声思芦苇。

鲛人弄机杼，贝阙骈红紫。珠蛤吐玲珑，文鳐翔旖旎。

水乡吴蜀限，地势东南庳。翼轸粲垂精，衡巫屹环峙。

名雄七泽薮，国辨三苗氏。唐羿断修蛇，荆王惮青兕。

秦狩迹犹在，虞巡路从此。轩后奏宫商，骚人咏兰芷。

茅岭潜相应，橘洲傍可指。郭璞验幽经，罗含著前纪。

观津戚里族，按道侯家子。联袂登高楼，临轩笑相视。

假守亦高卧，墨曹正垂耳。契阔话凉温，壶觞慰迁徙。

地偏山水秀，客重杯盘侈。红袖花欲然，银灯昼相似。

兴酣更抵掌，乐极同启齿。笔锋不能休，藻思一何绮。

伊余负微尚，夙昔惭知己。出入金马门，交结青云士。

袭芳践兰室，学古游槐市。策慕宋前军，文师汉中垒。

陋容昧俯仰，孤志无依倚。卫足不如葵，漏川空叹蚁。

幸逢万物泰，独处穷途否。锻翮重叠伤，兢魂再三褫。

蘧瑗亦屡化，左丘犹有耻。桃源访仙宫，薜服祠山鬼。

故人南台旧，一别如弦矢。今朝会荆峦，斗酒相宴喜。

为余出新什，笑抃随伸纸。晔若观五色，欢然臻四美。

委曲风涛事，分明穷达旨。洪韵发华钟，凄音激清徵。

羊濬要共和，江淹多杂拟。徒欲仰高山，焉能追逸轨。

湘洲路四达，巴陵城百雉。何必颜光禄，留诗张内史。
存瓢诗
郑潜（明代）

乱后惟存此一瓢，许由世远孰能招。思亲恨酌南溟水，忧国愁翻北海潮。

松下无声何用弃，壁间有影莫相邀。富沙春色浓如酒，与尔寻芳过野桥。
对雨 其三
王冕（元代）

百草雨中死，群乌天际飞。
风尘时变灭，世事日乖违。
弘景挂冠去，少陵徒步归。
丁宁剑歌叟，得酒且忘机。
秋日游焦山寺
赵公豫（宋代）

舟行依岸曲，积气一峰孤。日烈秋容老，霜寒木叶枯。

閒云留佛宇，幽鸟借僧餔。何日寻真隐，名山信杖扶。
蝶恋花·百尺游丝当秀户
李弥逊（宋代）

百尺游丝当秀户。不系春晖，只系闲愁住。拾翠归来芳草路。避系蝴蝶双飞去。困脸羞眉无意绪。陌上行系，记得清明否。消息未来池阁暮。濛濛一饷梨花雨。
大墙上蒿行
周龙藻（清代）

墙上蒿，自夸托根高。根高苦不固，萎落随风飘。墙上蒿，自喜擢固早。

固早苦不长，离披抱霜槁。蒿生蒿死曾足计，但恨踞盘难得地。

明堂选柱少成材，等闲齐把萧蘩弃。伏波慕良臣，肯逐井蛙住。

亚父好奇策，终被重瞳误。丈夫未遇鱼水知，且办隆中高卧处。

眼前富贵轻秋毫，抟扶岂必假羽毛。纷纷依傍何其劳，君不见墙上蒿。
寄题骆子高解元蜗室
叶适（宋代）

须知两角怒蛙升，即是千寻彩凤鸣。
沧海定知伸缩处，君看黄潦漫亏盈。
题丰乐楼图
李进（孟昭）（明代）

钱塘城郭帝王州，胜概千年尚有楼。南浦云开珠箔晓，西山雨歇画阑秋。

玉人歌舞成春梦，芳草王孙非旧游。物换星移馀事在，萧条残墨不胜愁。
蹴踘
沈一贯（明代）

小桃微雨夜来香，朝入鸡坊暮狗坊。
无赖杨花偏解妒，团风先占打球场。
雨中喜莲壑自朗至
李流芳（明代）

朝爽在群木，焚香对南山。飒然飞雨至，霭尔翠微閒。

孤咏无所寄，林僧来叩关。不知莲壑里，高兴几时攀。
定风波 廿一史弹词第八段说五代十国开场词
杨慎（明代）

雨汗淋漓赴选场。秀才落得甚干忙。白发渔樵诸事懒。萧散。闲谈今古论兴亡。
虞夏商周秦楚汉，三分南北至隋唐。看到史官褒贬处。得趣。不摇纨扇自然凉。
七言诗
郑燮（清代）

不风不雨正晴和，翠竹亭亭好节柯。
最爱晚凉佳客至，一壶新节泡松萝。
几枝新叶萧萧竹，数笔横皴淡淡山。
正好清明连谷雨，一杯香节坐其间。
省中烹茶怀子瞻用前韵
黄庭坚（宋代）

閤门井不落第二，竟陵谷帘定误书。
思公煮茗共汤鼎，蚯蚓窍生鱼眼珠。
置身九州之上腴，争名燄中沃焚如。
但恐次山胸垒块，终便酒舫石鱼湖。
寄四明山子
施肩吾（唐代）

高栖只在千峰里，尘世望君那得知。

长忆去年风雨夜，向君窗下听猿时。
棹上官良史
释善珍（宋代）

京口见君乘早潮，短巾调笑立溪桥。
长瓶买酒典孤剑，一夜枕书谈六朝。
常恐骑鲸狂捉月，不然跨鹤坐横箫。
远公多病宗雷死，惆怅社中人寂寥。
次韵东坡梅花十绝 其一
李之仪（宋代）

谁人月下奏云和，一夜繁枝向北多。长笛未须论旧恨，且留幽思待阴何。
和康节天意为人二吟
王义山（宋代）

鸟兽不可与同群，人道无亏方是人。
已分工夫须尽我，学中本领在明伦。
川云意思乾坤外，杯酒襟怀天地春。
识得眼前真道理，世间何事切吾身。
舒州西门送客亭
刘安上（宋代）

拂云亭外竹千竿，静听清声戛玉寒。却忆谢公岩下路，水风凉处战檀栾。